Prágában találkoztak a visegrádi országok és Ausztria vezetői, hogy a térség fontos ügyeiről egyeztessenek. Az eseményről több képet is posztolt Facebook-oldalán Andrej Babiš cseh kormányfő, ezek közül az egyiken a magyar miniszterelnök olyan arcot vág, mint akit éppen lespricceltek vízipisztollyal a strandon.

Hogy az oldalának kezelői mennyire egyeztetik Babišsal a posztokat, jó kérdés, az mindenesetre biztos, hogy a két kormányfő személyes kapcsolata nem rossz, együtt vettek részt év elején a prágai opera megnyitóján.

Nem ez az első eset egyébként, hogy V4-es esemény után olyan fotó jelenik meg Orbánról valamelyik kollégája oldalán, amelyet a magyar kormányfő nem valószínű, hogy kitett volna a sajátjára. Tavaly a szlovák miniszterelnök, Peter Pellegrini fotóján hörgött napokig a fél magyar internet. Az ügy olyannyira komoly volt, hogy még egy divatház is bejelentkezett, hogy méretre szabja a miniszterelnök öltönyeit.